Onwettige jag met honde lei vermoedelik tot boer se dood | Landbou
'n Dringende plan moet beraam word om onwettige jag met honde te stuit, sê Mpumalanga Landbou se uitvoerende komitee.
Dit volg op die moord van mnr. Hennie Moldenhauer, 'n 58-jarige boer van die distrik Amersfoort in Mpumalanga, vermoedelik deur mense wat onwettig met honde op sy plaas gejag het. Die karkas van 'n hond is na bewering naby aan Moldenhauer se liggaam gevind.
Volgens Netwerk24 is Moldenhauer se liggaam Sondagoggend naby 'n sojaboonlandery op sy plaas opgespoor. Hy het 'n skietwond aan sy kop gehad.
In 'n verklaring sê die organisasie onwettige jag, met of sonder honde, is 'n oortreding ingevolge die Wet op Wilddiefstal (Wet 105 van 1991). Die teenwoordigheid van sulke persone op private eiendom, sonder toestemming, is 'n oortreding ingevolge die Wet op Betreding (Wet 6 van 1959). Boere ontvang nie die nodige ondersteuning vanaf die polisie om hierdie oortredings te bekamp nie.
Mpumalanga Landbou doen 'n beroep op die polisie en die LUR vir gemeenskapsveiligheid in die provinsie om maatreëls toe te pas wat onwettige betreding en jag met honde sal stopsit. "Hierdie tragiese voorval bevestig die erns van klagtes hieroor en dat sulke sake met die nodige dringendheid deur die polisie ondersoek moet word.
"Ons versoek die polisie om geen steen onaangeraak te laat nie vir die inhegtenisneming van die oortreders verantwoordelik vir die dood van 'n onskuldige boer van Amersfoort."